Tirsdag formiddag blev der gjort status over corona-situationen på et pressemøde  i Justitsministeriet. Myndighederne vil nedjustere testkapaciteten, da der er langt færre, der bliver testet nu end for blot få uger siden. - Vi kan se, at den generelle efterspørgsel på coronatests har været kraftigt faldende, siden det blev besluttet, at man, 14 dage efter at man har fået sit første coronastik, ikke længere skulle testes for at have et coronapas, siger Jacob Bertramsen, der er kontorchef for sundhedsplanlægning i Region Nordjylland. Over halvdelen af den danske befolkning har på nuværende tidspunkt fået mindst et vaccinestik. I Nordjylland er man lige nu ved at lægge en plan, der skal få udbud og efterspørgsel efter test til at passe bedre sammen, uden at der bliver markant længere til en testmulighed. - I de byer, hvor der er flere teststeder, vil vi se, om der er basis for at lukke et eller flere af teststederne. I de mindre byer kommer vi til at se på antallet af dage og på åbningstiderne, og på den måde laver vi en nedskalering, så man stadig har kort afstand til et teststed, siger Jacob Bertramsen. Der ligger fra staten et krav om, at man maksimalt må have 20 kilometer til et teststed og derfor er det i udgangspunktet kun i de store byer, at teststeder vil lukke helt ned. I vil flytte karakteren af tests fra hurtigtest til PCR-test. Hvorfor det? - Der har her i foråret været meget fokus på de her varianter, og nu er det den her Delta-variant, der er meget snak om. Fordelen ved PCR-testen er, at den giver et meget mere retvisende svar, og på samme tid har man mulighed for at lave en sekventering, så man kan se, hvilken variant en smittet er smittet med, siger Jacob Bertramsen. I løbet af få dage vil Region Nordjylland have en plan klar for, hvordan nedskaleringen af teststederne kommer til at foregå, og i slutningen af ugen vil effektueringen begynde.

Opsummering:
Antallet af smittetilfælde med coronavirus rasler ned, og det seneste døgn er blot 155 personer konstateret smittet. Det får nu myndighederne til at skrue ned for testkapaciteten.